Parlement kan voortgaan met staat van beskuldiging teen OB | Maroela Media
Die parlement kan voortgaan met stappe om die openbare beskermer, adv. Busisiwe Mkhwebane, in 'n staat van beskuldiging te plaas.
Die Konstitusionele Hof het Vrydag in die guns van die DA en die speaker van die parlement, Nosiviwe Mapisa-Nqakula, beslis dat die proses kan voortgaan.
Die land se hoogste hof sê in 'n eenparige uitspraak Mkhwebane is geregtig op regsverteenwoordiging, terwyl dit ook toelaatbaar is dat 'n regter as deel van die onafhanklike paneel aangewys word om die OB se geskiktheid vir die pos te ondersoek.
Die DA en die speaker het hulle regstreeks tot die Konstitusionele Hof gewend om 'n beslissing van die Kaapstadse hooggeregshof, dat daar fout was met die bepalings oor hoe die hoof van 'n hoofstuk 9-instelling uit sy of haar pos verwyder moet word, te laat omkeer.
Die proses om die OB uit haar pos te laat verwyder is tydelik deur die hooggeregshof se uitspraak gestuit, maar kan nou voortgaan.
Die OB het die Konstitusionele Hof se besluit – dat sy 'n regsverteenwoordiger mag hê – verwelkom.
"Die OB bestudeer die res van die uitspraak en sal mettertyd 'n verklaring oor die pad vorentoe uitreik," het die OB se woordvoerder, Oupa Segalwe, gesê.
Moloto Mothapo, woordvoerder van die parlement, sê die speaker het die hofuitspraak verwelkom.
"Die speaker waardeer die verduideliking en riglyne wat die Konstitusionele Hof verskaf het wat betref die hooggeregshof se uitspraak. Dit verwyder enige hindernisse vir die voortsetting van die proses deur die art. 194-komitee wat die mosie [om Mkhwebane in 'n staat van beskuldiging te plaas] moet oorweeg," sê Mothapo.